**БАЯНДАМА**

**«Жастардың  жеке тұлғасын қалыптастыруда  кәсіптік білім беру оқу орны мен  ата-аналардың   өзара бірлескен іс-әрекетін ұйымдастыру».**

***«Сен маған жастарды көрсет, мен еліңнің болашағы қандай болатынын айтып берейін»***

***Әл-Фараби***

Қазіргі кезеңде қоғамдағы ең күрделі, маңызды мәселелердің ішінде жас ұрпаққа білім беруді әлемдік деңгейге жеткізу проблемасы үлкен орын алады, себебі бүгінгі заман – бәсекелестік  пен жоғары технологиялар  заманы, ғылым мен білім заманы.  Жастардың рухани ұлттық қажеттілігіне жараған білім ғана  тиянақты  болып, рухани- ұлттық тәрбие нәрімен сусындаған ұрпақ қана  тәуелсіз елдің тірегі бола алады. Осыны  жастарға  ұғындыра отырып, ата-бабадан қалған, ғасырдан-ғасырға  өшпес мұра болып келе жатқан тәрбие қазынасын,  жас ұрпақтың бойына дарыта білу-үлкен міндет.

         Осы міндеттерді атқаратын оқу орындарының  ішінде ерекше орын алатын кәсіптік білім беру мекемелері,  оның ішінде біздің  оқу орны. Колледждің негізгі мақсаты – бәсекеге  төтеп бере алатын қабілетті, кәсіби деңгейі жоғары мамандар дайындаумен қатар, жастардың бойына азаматтық қасиеттерді сіңіру, адам баласының  құндылықтарын бағалай білуге үйрету, жеке тұлға ретінде қалыптастыру.

        Бұл –  жауапты да күрделі жұмыс. Себебі, кез келген мемлекеттің болашағы жастардың  кәсіби білімі мен  біліктілігіне,  тұлғалық қасиеттеріне,  азаматтық    көзқарастарына байланысты екені анық .

       Жастардың өмірлік кұндылықтарына  деген қатынасы, санасы, ой-өрісі, тұлғалық қасиеттері  мектепте, арнайы орта және жоғарғы білім беретін оқу орындарында қалыптасатыны белгілі.  Әрине,   отбасы мен мектептің,  қоршаған ортаның атқаратын ролі жоғары, бірақ  әлеуметтік-психологиялық тұрғыдан қарастырсақ, бүгінгі таңда кейбір ата-аналардың балаға деген қамқорлығының, жауапкершілігінің  төмендеп бара жатқаны бәрімізді де ойландырып, алаңдатып отыр.  Осыған орай  заманның, қоғамның өзгеруімен  жастардың мінез-құлқы, психологиясы,    өмірлік құндылықтарға деген  көзқарасы мен ұстанымдары  да   өзгеріп отыр. Егер  біздің   әке-аталарымыздың   тарапынан қарапайымдылық пен  адамгершілік, азаматтық пен ұлтжандық,  адалдық, шыншылдық  ерекше бағаланып жатса, бүгінгі ата-аналар осыны жалғастыра білсе,  жастардың бойында пайдакүнемдік,  дүниеқұмарлық, дөрекілік, әдепсіздік  сияқты   жағымсыз қасиеттер  бой  көрсетпес еді.

    Кәсіптік білім беру оқу орнына   жаңадан қабылданған студенттердің басым бөлігі – 15-17 жастағы балалар.   Әр түрлі әлеуметтік ортадан, отбасынан келген оқушы колледждегі  оқу жағдайына бейімделу кезінде  белгілі  қиыншылықтарға тап болары сөзсіз.  Біздің оқу орнының тәрбие жұмысының   негізгі бағыттарының бірі – студенттердің психологиялық көңіл-күйін назарда ұстай отырып,  тиісті көмек,  қажетіне қарай қолдау көрсету,  жаңа ортаға тезірек  бейімделуіне   жағдай жасау болып табылады.

     Жыл сайын  қабылданған білім алушылардың жаңа жағдайға бейімделуін анықтау мақсатында арнайы сараптамалар мен     сауалнамалар өткізіліп тұрады. Атап айтсақ, «Менің таңдаған мамандығым» тақырыбында жүргізілген сауалнаманың нәтижесінде алынған студенттердің жауаптарына назар аударсақ:  (слайд-психолог сауалнама: әлеуметтік орта, денсаулық, мінез-құлық,  жаңа ортаға бейімделу деңгейі, т.б.

  «Мамандығынды таңдауына не себеп болды?» деген сұраққа білім алушылардың 65-70%:  «Осы мамандықты ұнаттым, армандадым»,  «Компьютерді жетік меңгергім келеді», «Еліме, Отаныма қызмет етіп,     өз үлесімді қосқым келеді», деген жауаптар біздерді  қуантады Сонымен қатар 25-30%:    « Мамандығымды өз еркіммен    таңдамадым, ата-анам мәжбүр етті», «Колледж үйге жақын және  төлем ақысы жоқ болғандықтан»,   «Өзім таңдаған мамандығымды ата-анам қаламады»,- деген де  жауаптар бар.  Осы жауаптар  колледжге түскен оқушылар әлі де болса  өз бетінше таңдауын жасай алмайтынын, ата-анасыз шешім қабылдай алмайтындығын, оқу орнына кездейсоқ жолдармен  келгендерін көрсетеді.   Жастардың мамандық тандауында ата-аналар  ролінің ерекше маңызды екендігі осыдан байқалады.

     Аталған сауалнамалардың нәтижесінде әр  топ жетекшісіне арнайы кеңес, ұсыныстар, тапсырмалар беріліп, проблема тудыратын балалармен  жеке- дара жұмыстарды  психологпен бірлесе  жоспарлап, өткізу қажет . Бұл жұмыстар педагогикалық ұжым  тарапынан жүргізіліп отырса,  ал  ата-аналар тарапынан   ақыл-кеңестер,  моральдық  көмек, жұмыстар өткізіле ма, деген сұрақ туады.

       Бала тәрбиесінде  мұғалімдер мен ата-аналардың жұмысы тығыз байланыста болса ғана, жақсы нәтиже болмақ  Тәжірибелі педагогтар оқушы бойында болатын кейбір жағымсыз қылықтарды дер кезінде байқайды. Осындай жағдайда  баласына деген көзсіз махаббатқа берілген ата-ана,  оның  теріс қылығын  және қателіктерін кейде  мойындай бермейді.  Мұндай жағдайлардың   тек біздің ғана емес, барлық оқу орындарында орын алатынына    көзіміз жетіп отыр. Шақыртылған ата-аналар  балаларының  әрекеттерін жақтап,    сабақтан қалып, кешігіп, басқа да мінез-құлқындағы өрескел жағдайларды көрсеткеніне сенімсіздікпен қарайды.    Білім алушылардың ата-анасын бірнеше рет шақырған кезде, балаларының жасаған іс-әрекеттерін жақтап, колледж оқытушыларына, әкімшілігіне сенімсіздік  танытқан жағдайлар кездесіп тұрады.

     Кейбір ата-аналардың  лауазымды, жауапты қызметте жүріп, өз балаларының тәрбиесіне   көңіл бөлмейтіндіктері де шындық.

      Қыздар арасында да әр түрлі қолайсыз жағдайлардың  орын алуы бүгінгі  күні қоғамды аландататыны белгілі.

     Колледжге   ата-ана  кейбір келеңсіздіктер туындағанда шақыртылып тұрады. Өкінішке орай , тәртіп бұзып, сабақтан қалып жүрген студенттердің ата-аналарының  көбі- балаларының тәртібінен  бейхабар. Ал,  шақыртуды  жауапсыз қалдырғандары   қаншама?  Осы тұрғыда  тоқталатын  мәселе –  кейбір  білім алушылар да,  олардың ата- аналары да колледждің  ішкі тәртіп ережесін,  оқудың мақсатын, толық  түсініп отырған жоқ. Мектептерде қалыптасқан  «қайтер дейсің, оқытпай қайда барар…» деген психологиямен   келе жатқандары де аз емес. Колледж – мамандық беретін оқу орны, сондықтан тәртіп бұзған балалардың «маңдайынан сипап, арқасынан қағатын» жағдай болмайды, ондайға  жол берілмейді. Бұл ретте  сапалы білім алуға, маман ретінде қалыптасуға оқу орнында барлық жағдай жасалынған.

      2016-2017 оқу жылында   80 білім алушы   күндізгі бөлімге  оқиды, солардың ішінде 5-10 %  кездейсоқ жағдаймен  келгені оқу жылының бірінші жарты жылдығында анықталды.

      Былтырғы оқу жылында  білім алушылар *10 адамға кеміді: оның ішінде  8 білім алушы себепсіз сабаққа қатыспауына, үлгермеуіне, оқуға ниетінің болмауына және 2 білім алушы денсаулығына байланысты педкеңес шешімімен  білім алушылар қатарынан шығарылды.*

             Оқудан шыққандардың дені –   1,2 – курс  студенттері, олардың барлығы   бюджеттік  негізде окитын топтар.

  Бітіруші топтар мемлекеттік практикадан келген бетте   «Мамандығымды дұрыс таңдадым ба?» деген сауалнамаға төмендегідей жауаптар берді:  «Ия, дұрыс тандадым» – 90%  , « Әлі толық шешпедім» – 5 % , «Дұрыс таңдамадым».  – 5% .  Егер  бірінші курста алынған сауалнама нәтижесімен салыстырсақ,  мамандығымды дұрыс таңдадым деген білім алушылардың саны өскен, бұл педагогикалық ұжымының жетістігі  болып саналады.   Бірақ, сонымен қатар дұрыс таңдамадым деген жауаптар көкейге ой салады. Осы мәліметтерді ата- аналар білгендері жөн деп ойлаймыз.

       Жасөспірімдер оқу орындарында белгілі  бір уақыт аралығында  оқып кәсіптік білім алып, мамандық иесі аталады. Ал басқа уақытта  ол отбасымен, ата –аналарымен бірге болады. Сонда, бірінші кезекте, баланың     жақсы азамат, адам болып қалыптасқаны кімге керек? Әрине,  қалыптасуы – қоғамға,  шарапаты – ата- анаға қажет.  Бала – біздің қуанышыңыз, бақытыңыз, өміріңіздің жалғасы ғана  емес, ол –  болашақтың, ертеңгі қоғамның иесі, бүкіл халықтың азаматы, мақтанышы болуға тиіс. Олай болса, бала тәрбиесіне үстірт қарауға ешкімнің құқығы жоқ.

Колледж басшылығы бүгінгі таңда бітіруші түлектерді жұмыспен қамту мәселесінде әр ауданнан жолдамамен келген білім алушылардың тұрғылықты жеріндегі жұмыспен қамту бөлімдерімен меморандиум түзіп, келіс ім шартқа қол қоюды дәстүрлі жасап келеді. Алайда, колледжді бітірген түлектің не ата-анасының салғырттығынан осы келісімді жүзеге асыра алмай, бала далада қалып отырған жағдайлар кездесуде. Сіздер түсініңіздер. Колледж білім алушыға кәсіби маман дипломымен үлкен өмірге жолдама беріп шығарды, бұл біздің қолымыздан келгені, ары қарай дипломның нанын жеу үшін маманды жұмысқа орналастыру не жұмыссыз ретінде тіркеліп ары қарайғы нәтижеге жету сіздердің әрекеттеріңіздің жемісі болмақ. Сондықтан, ата-аналараға айта кететін жайт, осы мәселеге баса назар аударса екен. Осы тұрғыда  баршамыздың бірлесе жұмыс істегеніміз  өз жемісін берер еді.

2016-2017 оқу жылында үш мамандық бойынша үш топтан 25 білім алушы бітіргелі отыр. Оның ішінде үздік дипломға үміткер 4 білім алушы.

Осы білім алушылардың колледжге алғаш келген күннен бастап бүгінгі күнге дейінгі аралықта жермен көктей айырмашылықты байқаймыз.Бұл әрине оң өзгерістер. Сапалы білім, саналы тәрбие алу барысында жеке тұлға болып қалыптасқан білім алушылар болашақ жоспарын да құрып үлгерген. Тіпті, қала басшылығының алдында өз бизнес жоспарын қорғап, жеке кәсіпкерлік ашуға ұмтылғандары қуантады.

Бұл бір күннің емес, ұзақ жылдарғы ұстаздар еңбегінің жемісі.

      Кейінгі жылдары балаларға ата-аналар  тарапынан  бақылау, бағыт беру әрекеттері   төмендеп барады. Ол отбасының әлеуметтік жағдайымен байланысты болып отыр.  Отбасының  әлеуметтік жай-күйі, кәсіп түрі, ата-аналардың материалдық жағдайы және білім деңгейі     баланың  тек  оқу орынына  деген қатынасы ғана емес, сонымен бірге оның келешектегі өмірлік жолын анықтайтын фактор болып табылады.  Жанұяның ішкі жағдайына қол сұға алмаймыз, бірақ сол жанұядан шықан біздің білім алушылардың тәрбиесіне біз де жауаптымыз. Олай болса, тәрбие мәселесінде педагогтар мен  ата-аналар өзара ынтамақтастықта жұмыс жүргізуі тиіс. Қажет болған жағдайда педагогикалық әдеп пен кеңес беруге біз дайынбыз және міндеттіміз.

Жастарымыздың ұлттық сана, халықтық дәстүрлер негізінде тәрбиеленіп, білім алуына ат салысуға міндеттіміз. Бұл –  әрбір азаматтың   парызы, борышы болуы керек,  өйткені ұлттың болашағы,  мұрасы жастарға аманат етіледі.

              Тәуелсіздік  алғанымызға  28 жыл болды, қоғамға тәуелсіздікпен тұстас жастар келді. Осы жастарды бүгін қалай тәрбиелесек,  ертеңіміз сондай болмақ.  Дана Абай айтқандай «босқа елең-селең қақпай, өнерге, білімге талпынып…» өссе екен дейміз.  Өйткені, тәрбие болмаған жерде озық мәдениетті де, өркениетті де, болашақты де сөз ету өте қиын.

Д.Төлегенова